17 Jesu o ne a re: “Botlhale bo supiwa bo siame ke ditiro tsa jone.” (Mathaio 11:19) Akanya ka masego a se kae fela a a bonwang ke batho ba ba nang le leitlho le le sa raraanang. Tirelo e ba e direlang Bogosi e ba lapolosa tota. (Mathaio 11:29, 30) Ga ba tlhobaele go sa tlhokege mme seno se dira gore ba se ka ba ikutlwisa botlhoko mo mogopolong le mo maikutlong. (Bala 1 Timotheo 6:9, 10.) E re ka ba kgotsofalela go nna le dilo tsa konokono tse di tlhokegang mo botshelong, ba na le nako e ntsi e ba ka e dirisang ba na le malapa a bone le ditsala tsa bone tsa Bakeresete. Seo se ka nna sa dira gore ba robale botoka. (Moreri 5:12) Ba bona boitumelo jo bogolo jwa go aba, ba dira jalo ka tsela epe fela e ba ka e kgonang. (Ditiro 20:35) Mme ba ‘tota mo tsholofelong’ e bile ba na le kagiso ya mogopolo le kgotsofalo. (Baroma 15:13; Mathaio 6:31, 32) Ano ke masego a magolo tota!